«Η βάρκα που δεν βούλιαζε»

του Χριστόφορου Χριστοφόρου

Μια ιστορία και όμορφες δραστηριότητες

για μικρά και μεγάλα παιδιά

«Για την ευαισθητοποίηση της ένταξης των προσφύγων και της ενσυναίσθησης»

Από την Αγάθη Γιαγκουλλή

Νοέμβριος 2018

**Περιεχόμενα**

Πρόλογος

Στοχοθεσία

Θεωρητικό πλαίσιο και παιδαγωγικοί μέθοδοι

1η Δραστηριότητα:  **«Φώτα παρακαλώ»**

2η Δραστηριότητα: **«Καινούριοι φίλοι στην παρέα μας»**

3η Δραστηριότητα: **«Η Φαγομηχανή του Φόβου»**

4η Δραστηριότητα: **«Κάτι από την πατρίδα…»**

5η Δραστηριότητα: **«Μέσα από τον δικό μου φακό»**

6η Δραστηριότητα: **«Ταξιδεύοντας με πυξίδα»**

7η Δραστηριότητα: **«Η πατρίδα σε καιρό ειρήνης»**

8η Δραστηριότητα: **«Εσύ είσαι η ελπίδα του κόσμου»**

9η Δραστηριότητα: **«Η ζωή θέλει πείσμα»**

10η Δραστηριότητα: **«Ας το γιορτάσουμε»**

11η Δραστηριότητα: **«Τα σύμβολα μου , τα σύμβολα σου»**

12η Δραστηριότητα: **«Το μονοπάτι της ζωής»**

13η Δραστηριότητα: **«Όταν εσύ… Εγώ ένιωθα …Διότι… Αυτό που θέλω…»**

14η Δραστηριότητα: **«Τι έχω εγώ που δεν έχουν αυτοί »**

15η Δραστηριότητα: **«Γωνιές ονείρων»**

Επίλογος

**Πρόλογος**

**Παρουσίαση από την Αγάθη Γιαγκουλλή**

**14 Φεβρουαρίου 2018**

**«Εγώ και τα τρία αδέρφια μου, οι γονείς μου, πέντε γείτονες μου και 188 άλλα άτομα μαζευτήκαμε βράδυ σε μια μυστική πορεία. Στο μικρό μου αδερφάκι απαγορευόταν να κλάψει. Το τύλιξαν σε πολλές κουβέρτες για να μην ακουστεί κανένας ήχος».**

Μ' αυτό το δυνατό από κάθε άποψη ξεκίνημα της ιστορίας του, ο Χριστόφορος Χριστοφόρου μας δίνει την πρόσφατη λογοτεχνική του κατάθεση με τίτλο:

**« Η βάρκα που δεν βούλιαζε»**

Στο νέο του συγγραφικό έργο, από την πρώτη κιόλας σελίδα κεντρίζει την περιέργεια κάθε αναγνώστη μικρού ή μεγάλου για το τι θα ακολουθήσει. Αυτό όμως που κάνει το βιβλίο συναρπαστικό είναι η μαεστρία του συγγραφέα να κρατήσει αμείωτο το ενδιαφέρον μέχρι το τέλος.

Μια ιστορία ενός μικρoύ κοριτσιού που αναγκάζεται να φύγει από την πατρίδα του στριμωγμένο σε μια βάρκα, για να φτάσει μετά από πολλές κακουχίες σε μια νέα πατρίδα όπου θα προσπαθήσει να αγγίξει τα όνειρά του. Αν και γραμμένη με απλό και κατανοητό τρόπο για τα παιδιά , κατορθώνει να χωρέσει ένα τόσο τραγικό κοινωνικό θέμα. Το πρόβλημα της διακίνησης των προσφύγων, του εφιαλτικού τους ταξιδιού και το φτάσιμο σε νέους τόπους στους οποίους ξεκινά εκ νέου ένα άλλο ταξίδι, το ταξίδι της επιβίωσης. Το ύφος επομένως είναι αρκετά λυρικό καθώς είναι έντονη και η συναισθηματική φόρτιση των ηρώων του.

Και μόνο ο τίτλος που διαλέγει για το βιβλίο ο συγγραφέας, σε φέρνει αντιμέτωπο με χίλιες εικόνες, με τον αβάστακτο πόνο που έχεις δει στα πρόσωπα των ανθρώπων που αναγκάζονται να φύγουν από τον τόπο τους με κίνδυνο τη ζωή τους, με τόσες ψυχές να χάνονται σε τόσες βάρκες…

Το συγκεκριμένο βιβλίο έχει γεννηθεί ακριβώς από την προσωπική εμπειρία του συγγραφέα μετά την επίσκεψή του στον Πύργο Τηλλυρίας στην Κύπρο. Εκεί οι κάτοικοι, του αφηγήθηκαν τα βιώματα, τα οποία έζησαν με τους πρόσφυγες όταν τους έφερε η θάλασσα στο χωριό τους μέσα σε ψαρόβαρκες.

Είναι ένα βιβλίο το οποίο προσπαθεί να περάσει ένα μήνυμα για τη ζωή , ότι πρέπει να την εκτιμάμε κάθε στιγμή και ότι πρέπει πάντοτε να ελπίζουμε για ένα καλύτερο αύριο.

Με την ευαισθησία που τον διακρίνει ως άνθρωπο επινοεί αυτήν την ιστορία για να φέρει τους ανθρώπους πιο κοντά. Ως δάσκαλος έχει αφουγκραστεί από κοντά τους μαγευτικούς ήχους της παιδικής ψυχής. Έχει σκύψει πάνω από πολλά παιδιά και με πολλή αγάπη προσπάθησε να καλλιεργήσει στην ψυχή των παιδιών που διαβάζουν το βιβλίο του την ενσυναίσθηση , να μπαίνουν δηλαδή στη θέση των άλλων και να συμπονούν τους συνανθρώπους τους που έχουν ανάγκη. Να μη βλέπουν εξ’ αποστάσεως τα πράγματα και την κοινωνική πραγματικότητα. Να αντιμετωπίζουν τους ανθρώπους με σεβασμό, έστω και αν αυτοί είναι κάποιοι άγνωστοι που ξέβρασε η θάλασσα.

Χρησιμοποιώντας χαρακτήρες και καταστάσεις τα οποία είναι αληθινά, πετυχαίνει να κάνει πιο παραστατική την αφήγησή του και ο αναγνώστης να γίνεται και αυτός ένα πρόσωπο της ιστορίας βιώνοντας την έντονα. Σ΄ αυτό το σημείο θα ήθελα να μοιραστώ μαζί σας κάτι που ένιωσα εγώ προσωπικά όταν διάβαζα αυτό το βιβλίο. Είχα ξαναζήσει τη δική μου ιστορία, όταν μικρούλα έξι χρονών το 74 αναγκάστηκα να φύγω από το Καϊμακλί, εξαιτίας της τουρκικής εισβολής στην Κύπρο. Κρατώντας την κούκλα μου αγκαλιά, στριμώχτηκα μαζί με άλλα παιδάκια σε ένα λεωφορείο, μιας και δεν είχε η οικογένειά μου αυτοκίνητο, που μας πήρε σε ένα χωριό ψηλά στο βουνό. Εκεί μαζί με άλλους πρόσφυγες, κοιμόμασταν πολλά άτομα μαζί σε ένα μικρό σπίτι. Ευτυχώς για μένα είχα τη μαγική μου κούκλα που μου έλεγε πως αυτός ο εφιάλτης θα τελειώσει. Ζώντας ανάμεσα στο όνειρο και την πραγματικότητα γύρισα στο σπίτι μου μετά από δύο μήνες. Δυστυχώς όμως για πολλά παιδιά τότε και που τώρα είναι στην ηλικία μου, δε γύρισαν ποτέ πια και ακόμη περιμένουν να γυρίσουν…

Η πετυχημένη ακόμη περιγραφή του σκηνικού χώρου και η περιγραφική της εξωτερικής δράσης είναι τεχνικές που προσδίδουν θεατρικότητα και δημιουργούν παράλληλα εσωτερική δράση, εναλλαγή συναισθημάτων τόσο στους ήρωες του βιβλίου όσο και στους μικρούς αναγνώστες . Αξίζει να τονιστεί ότι τα συναισθήματα που κατακλύζουν τη ψυχή των χαρακτήρων του βιβλίου είναι έντονα από την αρχή μέχρι το τέλος . Συναισθήματα όπως η αγωνία για το άγνωστο του ταξιδιού, η απόγνωση για αν θα πνίγουν από στιγμή σε στιγμή και από την άλλη η ανακούφιση για το φτάσιμο στη νέα χώρα, η χαρά και η ανεμελιά στο παιχνίδι, η ελπίδα για το αύριο…

Τα σχόλια της ηρωίδας αποτελούν ένα άλλο πετυχημένο αφηγηματικό τέχνασμα που χρησιμοποιεί ο συγγραφέας. Τα σχόλια αυτά βρίσκονται έξω από τη ροή της αφήγησης. Η αφήγηση παγώνει και η ηρωίδα αναφέρει τις δικές της σκέψεις. Υπάρχει δηλαδή μια εσωτερική εστίαση του παιδιού στα γεγονότα που αντιμετωπίζει. Το κορίτσι είναι σε θέση να κρίνει τον βαρκάρη και τις προθέσεις του και μπορεί να αντιληφθεί ότι το ταξίδι είναι άκρως επικίνδυνο, παρόλο που η μαμά την καθησυχάζει. Η ωριμότητα των σκέψεων αυτών είναι τέτοια που ο αναγνώστης δεν μπορεί να διακρίνει την ηλικία του κοριτσιού, η οποία και δεν αναφέρεται πουθενά στο παραμύθι.

**«Εμένα δεν μου φαινόταν και τόσο μαγικό το βουβό στρίμωγμα σε μια κόκκινη ψαρόβαρκα μ’ έναν βαρκάρη που δεν φαινόταν καθόλου το πρόσωπό του στο σκοτάδι. Φορούσε μια μπλε κουκούλα και ήταν σκυφτός. Μάζευε λεφτά και υποσχόταν με λόγια ψεύτικα. Δεν πίστεψα λέξη απ’ όσα έλεγε..»**

Ευρηματικό είναι και το κλείσιμο του διηγήματος, όπου τα παιδιά στη νέα πατρίδα καταλαμβάνουν τη βάρκα, η οποία είναι πλέον αφημένη στην άμμο. Τα παιδιά κατορθώνουν να φιλιώσουν με τα προσφυγόπουλα και το παιχνίδι τους σβήνει κάθε φόβο στη ψυχή τους. Στο παραμύθι αυτό, η ζωή ξεπερνά τη φαντασία και πλάθει σενάρια. Εδώ ο πόνος, η χαρά , η λύπη και το χαμόγελο σμιλεύουν χαρακτήρες και ανθρώπους γειτονικούς. Σίγουρα η πραγματικότητα δεν είναι πάντα έτσι, αλλά ο συγγραφέας δίνει στο τέλος το μήνυμα της ελπίδας και της χαράς της ζωής. Αυτό επιλέγει και προσωπικά με βρίσκει σύμφωνη.

Με την επανάληψη της φράσης « η βάρκα ίσως να είναι μαγική» τo παιδί μπαινοβγαίνει, όπως και από τη φύση του ολοένα αυτό κάνει, στον κόσμο της φαντασίας και της πραγματικότητας. Αυτό είναι που μετριάζει το φόβο του, ενώ είναι μέσα στη βάρκα. Αυτό είναι που το βοηθά να συνεχίσει να ελπίζει όταν φτάνουν στη νέα πατρίδα.

Η Ντανιέλα Σταματιάδη, η εικονογράφος του βιβλίου, συμπληρώνει και ολοκληρώνει τον λόγο, δίνοντας με τις ιδιαίτερες φιγούρες των ανθρώπων που δημιουργεί μια εντελώς δική της εικαστική άποψη, η οποία στηρίζεται από τη μια στην ουσία της ιστορίας, αλλά από την άλλη διαφαίνεται και το προσωπικό της στυλ. Οι εικόνες της, τολμώ να πω, έχουν μια δική τους αφηγηματική δομή η οποία προκαλεί τον αναγνώστη σε μια «άλλη» αφήγηση.

Τα χρώματα ενόσω η βάρκα είναι στη θάλασσα και οι άνθρωποι κινδυνεύουν είναι σκούρα, ψυχρά, ενώ όταν η βάρκα μετατρέπεται σε παιχνίδι χαράς για τα παιδιά , το φως πλημμυρίζει τις εικόνες και τα ζεστά χρώματα συμβαδίζουν με τα χαρούμενα συναισθήματα των παιδιών της ιστορίας, μα και του αναγνώστη. Καλλιεργεί έτσι την αισθητική στους μικρούς αναγνώστες. Συμπερασματικά λοιπόν το συγκεκριμένο βιβλίο λειτουργεί σαν ένα υπέροχο συνταξίδεμα των δύο τεχνών: του λόγου και της εικόνας.

Δε θα σταθώ άλλο στην ανάλυση. Απλά θα πω ένα ευχαριστώ στο συγγραφέα γι’ αυτό που μας έδωσε. Γιατί η Τέχνη, και το βιβλίο αυτό είναι ένα κομμάτι καλλιτεχνικής δημιουργίας, είναι στην πραγματικότητα ένα μυστήριο, τυλιγμένο με τις πιο λεπτές ψευδαισθήσεις. Στόχος της είναι να γοητεύει. Όταν ασκείς κριτική ή αναφέρεσαι σε δραστηριότητες, ουσιαστικά αφαιρείς από την Τέχνη τη γοητεία της, την ομορφιά της, το μυστήριο που την κάνει τόσο ελκυστική.

Προσπάθησα να δω το κείμενο όχι με την τετράγωνη λογική, αλλά με το αισθητικό μου κριτήριο. Στόχος μου ήταν να ανάγω την παρουσίασή μου όχι σαν ένα υπόμνημα στο κείμενο, αλλά σε ένα νέο έργο τέχνης που θα έχει τον ίδιο σκοπό με το καθεαυτό κείμενο:

την ανάδειξη

της ομορφιάς,

της μαγείας και του ονείρου!

Οι πιο κάτω μου εισηγήσεις είναι μια συλλογή που έγινε από ιδέες φίλων, εκπαιδευτικών, ψυχολόγων, από έρευνα στο διαδίκτυο, από ιδέες που σκέφτηκα προσωπικά εγώ ή τροποποίησα.

Το υλικό αυτό μπορεί να το χρησιμοποιήσει ο εκπαιδευτικός με τον τρόπο που θέλει. Μπορεί να διαβάσει την ιστορία στην τάξη και να κάνει μία ή περισσότερες ή όλες τις δραστηριότητες, μπορεί να επινοήσει τις δικές του.

Στόχος τους δεν είναι ο φτηνός συναισθηματισμός, αλλά η καλλιέργεια της κριτικής ενσυναίσθησης πάνω στα θέματα «πρόσφυγας». Δε μας ενδιαφέρει τόσο να εξαντλήσουμε τα πραγματολογικά δεδομένα του τεράστιου αυτού θέματος. Στο παραμύθι ο αναγνώστης ή ακροατής οδηγείται στην κάθαρση μέσα από την ταύτιση με τον ήρωα. Εδώ θα πάμε ένα βήμα παραπέρα. Θα καλέσουμε τα παιδιά να ταυτιστούν όχι μόνο με την κεντρική ηρωίδα, αλλά και με όλους τους άλλους ήρωες που συντελούν και διαμορφώνουν την ευτυχία ή τη δυστυχία της. Μέσα από αυτή την πολυφωνική προσέγγιση θα προσπαθήσουμε να αναδείξουμε και να ενισχύσουμε τις θετικές δυνάμεις του κάθε παιδιού και της τάξης συνολικά, ώστε να λειτουργεί θετικά απέναντι σε κάθε πρόσφυγα, σε κάθε ξένο, σε κάθε «Άλλον» αλλά και προς τους ομοίους του.

Όπως όλοι οι ήρωες των κλασικών παραμυθιών που χάνονται στο δάσος, εξόριστοι, σώζονται με τις ίδιες τους τις δυνάμεις, έτσι και τα παιδιά του κόσμου, περισσότερο ή λιγότερο προνομιούχα, καλούνται να διαβούν το κατώφλι της ενηλικίωσης. Και σε αυτό το δύσκολο δρόμο, οι σύντροφοι είναι κρίσιμης σημασίας. Οι βοηθοί δεν είναι οι καλές νεράιδες ή τα μαγικά αντικείμενα. Είναι οι άλλοι. Όλοι οι άλλοι. Με αυτά κατά νου, ελπίζουμε να αγαπήσετε το «Η βάρκα που δε βούλιαζε» και να χαρείτε, εκπαιδευτικοί και μαθητές, στιγμές λογοτεχνικής απόλαυσης, έκφρασης, καλλιέργειας συναισθηματικής νοημοσύνης, παιχνιδιού, ενότητας και ελπίδας.

**Στοχοθεσία**

Οι στόχοι του παιδαγωγικού αυτού υλικού που συνοδεύει το βιβλίο «Η βάρκα που δε βούλιαζε» αφορούν τρία επίπεδα: τις γνώσεις, τις δεξιότητες και τις στάσεις των μαθητών.

**Σε επίπεδο γνώσεων**, στόχος του υλικού είναι οι μαθητές:

- **Να γνωρίσουν το προσφυγικό ζήτημα και τις βασικές αιτίες της ανθρωπιστικής κρίσης που βιώνουμε σήμερα συζητώντας για το θέμα και λύνοντας τις απορίες που τους έχουν γεννηθεί.**

- Να αντιληφθούν τη φύση του αναγκαστικού εκτοπισμού λόγω συγκρούσεων και διώξεων.

- Να γνωρίσουν την ανθρώπινη πλευρά και τις ανάγκες του πρόσφυγα και ιδίως του παιδιού - πρόσφυγα πέρα από τους αριθμούς του προσφυγικού φαινομένου.

- Να εντάξουν το προσφυγικό φαινόμενο στο ιστορικό και κοινωνικό του πλαίσιο και να το αντιληφθούν - μεταξύ άλλων - ως μέρος της νεότερης κυπριακής ιστορίας.

**- Να μάθουν για την Ύπατη Αρμοστεία του ΟΗΕ για τους Πρόσφυγες και το έργο της.**

**Στο επίπεδο δεξιοτήτων**, στόχος του υλικού είναι οι μαθητές να καταστούν ικανοί:

- Να χειρίζονται σωστά τις λέξεις «μετανάστης», «πρόσφυγας», «άσυλο» και να εντοπίζουν τη λανθασμένη χρήση τους από άλλους.

- **Να στέκονται κριτικά απέναντι σε στερεοτυπικές απόψεις περί αποκλεισμού του διαφορετικού, ή απόψεις και στάσεις που υποδηλώνουν ξενοφοβία και ρατσισμό.**

- Να υπερασπίζονται τις απόψεις τους για τους πρόσφυγες με επιχειρήματα και στοιχεία.

- **Να μπαίνουν στη θέση του άλλου, του διαφορετικού, αυτού που είναι σε ανάγκη (ενσυναίσθηση).**

- Nα συνεργάζονται

- Να πηγαίνουν «κόντρα στο ρεύμα» σε περιπτώσεις απομόνωσης και αποκλεισμού παιδιών λόγω της γλώσσας, του χρώματος, της θρησκείας, της καταγωγής τους, της ενδυμασίας, της εμφάνισης ή της οικονομικής κατάστασής τους.

**Σε επίπεδο στάσεων,** στόχος του υλικού είναι οι μαθητές :

- Να καλλιεργήσουν στάση ανοχής και αλληλεγγύης απέναντι στον πρόσφυγα και κάθε άνθρωπο που βρίσκεται σε ανάγκη ή απομονωμένος από την ομάδα.

**- Να καλλιεργήσουν πνεύμα συνεργασίας και εθελοντισμού.**

**Θεωρητικό πλαίσιο και παιδαγωγικοί μέθοδοι**

Το υλικό αυτό αξιοποιεί ποικίλες μεθόδους βιωματικής μάθησης και πιο συγκεκριμένα:

- Ανάγνωση λογοτεχνικού έργου

- Ρόλος στον τοίχο

- Θεατρικό παιχνίδι και παιχνίδια προσομοίωσης

- Παγωμένη εικόνα

- Δημιουργική γραφή

- Καταιγισμός ιδεών

- Αφήγηση

- Δομημένη συζήτηση

- Δια των τεχνών εκπαίδευση (εικαστικά, λογοτεχνία κ.λπ.)

Οι προτεινόμενες δραστηριότητες βασίζονται επομένως στο θεωρητικό πλαίσιο της βιωματικής μάθησης και των επιμέρους αυτών μεθόδων. Βασική παραδοχή είναι ότι το βίωμα περιλαμβάνει και τον στοχασμό, την επεξεργασία της εμπειρίας. Γι αυτό οι δραστηριότητες περιλαμβάνουν δράση αλλά και αρκετή δομημένη συζήτηση και διερεύνηση απόψεων και στάσεων.

Το υλικό εντάσσεται επίσης στο θεωρητικό πλαίσιο της Εκπαίδευσης για τα Ανθρώπινα Δικαιώματα, την Ειρήνη, τον Ενεργό Πολίτη του Κόσμου (Global citizenship). Αν και περιορισμένης έκτασης, διέπεται από τη φιλοσοφία της εκπαίδευσης για τους αυριανούς πολίτες του κόσμου που μαθαίνουν να σκέφτονται συστημικά. Να αναγνωρίζουν τις βαθύτερες αιτίες των προβλημάτων και να θέτουν σε αμφισβήτηση στερεότυπα και απόψεις που δεν αντέχουν στη δοκιμασία της κριτικής σκέψης.

Οι προτεινόμενες δραστηριότητες συνυφαίνονται γύρω από μια βασική ιδέα: τον ενεργό διάλογο κειμένου-αναγνώστη. Ο αναγνώστης (στην προκειμένη περίπτωση η τάξη) καλείται, καθώς διαβάζει την ιστορία, να αναλάβει δράση, να τροποποιήσει τα δεδομένα, να ερευνήσει, να μάθει, να προβληματιστεί.

Διαβάζοντας σταδιακά το βιβλίο στην τάξη και κάνοντας παύσεις σε καίρια σημεία της πλοκής, οι μαθητές καλούνται να αναλάβουν ρόλους, να συνεχίσουν την αφήγηση, να διερευνήσουν σκέψεις και συναισθήματα των ηρώων, να διαμορφώσουν εναλλακτικά σενάρια εξέλιξης της ιστορίας και τελικά να διερευνήσουν τη δική τους στάση απέναντι στους πρόσφυγες.

Πολλές από τις δραστηριότητες βασίζονται στην ομαδοσυνεργατική μάθηση. Είναι καίριας σημασίας οι μαθητές να μάθουν να συνεργάζονται, να διαφωνούν, να υποχωρούν, να αναλαμβάνουν αρχηγικό ρόλο όταν χρειάζεται, να ακούνε ενεργητικά και να σέβονται ο ένας τον άλλον. Προκειμένου να ολοκληρωθούν με επιτυχία πολλές από τις δραστηριότητες είναι απαραίτητο πρώτα οι μαθητές να συνεργαστούν με επιτυχία. Στην πραγματικότητα η μέθοδος, ο τρόπος διεξαγωγής τους είναι εξ ίσου σημαντικός (ή και πιο σημαντικός) με το τελικό αποτέλεσμα. Γι αυτό ο εκπαιδευτικός είναι καλό να παρακολουθεί τη διαδικασία, να παρατηρεί και να αναλαμβάνει πρωτοβουλία, όπου το κρίνει απαραίτητο. Εξαρτάται από τον ίδιο τον εκπαιδευτικό και την εμπειρία του, αλλά και από την δυναμική της τάξης του, το πόσο θα παρέμβει σε κάθε δραστηριότητα ή θα διατηρήσει πιο διακριτικό ρόλο. Κάθε ομάδα είναι διαφορετική και απαιτεί ξεχωριστό χειρισμό, γι αυτό οι προτεινόμενες ιδέες για συζήτηση και δράση είναι μόνο ενδεικτικές.

Παράλληλα, οι μαθητές παροτρύνονται να μελετήσουν χάρτες, να υπολογίσουν αποστάσεις, να αναζητήσουν πληροφορίες. Μέσα από τις προτεινόμενες δραστηριότητες έρχονται σε επαφή με το έργο της Ύπατης Αρμοστείας του ΟΗΕ για τους Πρόσφυγες, διαβάζουν σύντομες ιστορίες προσφύγων, συζητάνε και αν θέλουν αναλαμβάνουν κάποια εθελοντική δράση κατάλληλη για την ηλικία τους και υπό το συντονισμό του εκπαιδευτικού τους.

Το προτεινόμενο υλικό είναι ευέλικτο. Ο εκπαιδευτικός, ανάλογα με το χρόνο που έχει στη διάθεσή του, την ομάδα και το πλαίσιο στο οποίο θα εντάξει τις δραστηριότητες, μπορεί να τους αφιερώσει ανάλογη διάρκεια, να τις προσαρμόσει, να τις διευρύνει ή να τις εμπλουτίσει με άλλες δραστηριότητες και δράσεις που θα σκεφτεί ο ίδιος.

**Δραστηριότητες**

**1η Δραστηριότητα: «Φώτα παρακαλώ»**

Υλικά: κόκκινη κορδέλα, καπέλα, μαντίλια, μπόγοι, κούκλες, μουσική υπόκρουση ήχος της θάλασσας

Χώρος: Η τάξη κατάλληλα διαμορφωμένη ώστε τα παιδιά να κάθονται κάτω σε χαλί κοντά το ένα με το άλλο

Διάρκεια: 90 - 120’ (ανάλογα με την έκταση που θέλουμε να δώσουμε)

Σύνοψη: Αφήγηση της αρχής της ιστορίας για έγερση του ενδιαφέροντος των μαθητών.

Στόχοι:

- Καλλιέργεια φιλαναγνωσίας.

- Καλλιέργεια δεξιότητας ενεργητικής ακρόασης.

- Καλλιέργεια ενσυναίσθησης.

- Πρώτη γνωριμία με το θέμα «ξένος», «πρόσφυγας».

Εξηγούμε στους μαθητές μας ότι θα διαβάσουμε μια ιστορία με τίτλο «Η βάρκα που δε βούλιαζε» και θα τη ζωντανέψουμε με παιχνίδια και δραστηριότητες. Δε χρειάζεται να εξηγήσουμε από την αρχή το θέμα της ιστορίας. Το φανταζόμαστε όμως και το συζητάμε όλοι μαζί δείχνοντας το εξώφυλλο του βιβλίου. Επιδιώκουμε να διατηρήσουμε το ενδιαφέρον των παιδιών καθώς θα διαβάζουμε το κείμενο σταδιακά στην τάξη. Εξηγούμε από την αρχή ότι θα χρειαστούμε τη βοήθεια των παιδιών. Τα παιδιά και μεις καθόμαστε ο ένας δίπλα στον άλλο ίσως πάνω σε χαλί καλύτερα. Λέμε στα παιδιά ότι θα κάνουμε ένα ταξίδι με μια βάρκα. Την οριοθετούμε με μια κόκκινη κορδέλα, γύρω από τα παιδιά. Ζητούμε από κάποιο παιδί να είναι ο βαρκάρης, κάποιοι που θα κάνουν τα κύματα, κάποιοι θα είναι η οικογένεια του κοριτσιού. Οι υπόλοιποι θα είμαστε οι συνεπιβάτες. Δίνουμε στα παιδιά κάποια αντικείμενα για να τα βοηθήσουμε να μπουν καλύτερα στο πετσί του ρόλου τους.(καπέλα, μαντίλια, μπόγους,κ.ά). Κατά τη διάρκεια της αφήγησης δίνουμε την ευκαιρία στα παιδιά για αυτοέκφραση όπως:

•Διάλογος του βαρκάρη με την οικογένεια που δεν έχει λεφτά να δώσει για να ταξιδέψει

•Όταν κινδυνεύουν σταματώ την αφήγηση και λέω στα παιδιά να εκφράσουν με μικρές φράσεις τον φόβο και την αγωνία τους. Ένα παιδί θα πρέπει να οριστεί ότι θα δίνει κουράγιο και ελπιδοφόρα μηνύματα.

•Όταν φτάνουν στη νέα πατρίδα, η κόκκινη κορδέλα φεύγει και τώρα τα παιδιά κάθονται στον κύκλο αφού περάσουν από τον αστυνομικό έλεγχο. Κάποιο παιδί παριστάνει τον αστυνομικό.

•Στη συνέχεια ζητούμε εθελοντές που θα είναι τα μικρά παιδιά όταν η βάρκα έχει μετατραπεί σε παιχνίδι χαράς.

**2η Δραστηριότητα: «Καινούριοι φίλοι στην παρέα μας»**

Υλικά: Χαρτί μέτρου, μαρκαδόροι, ψαλιδάκια

Χώρος: Η τάξη κατάλληλα διαμορφωμένη ώστε να υπάρχει χώρος για ζωγραφική στο δάπεδο

Διάρκεια:80 ’ (ανάλογα με την έκταση που θέλουμε να δώσουμε)

Στόχοι:

- Καλλιέργεια ενσυναίσθησης.

- Πρώτη γνωριμία με το θέμα «ξένος», «πρόσφυγας».

*Όταν τελειώσει η αφήγηση του παραμυθιού, συζητάμε με τα παιδιά με βάση ερωτήσεις όπως οι* ακόλουθες:

• Ποιος φαντάζεστε ότι μιλάει;

• Πόσο χρονών φαντάζεστε ότι είναι αυτό το κορίτσι;

• Από πού μπορεί να έρχεται;

• Τι μαθαίνουμε για την οικογένειά της;

• Τι στοιχεία έχουμε για τον χαρακτήρα της;

• Σε ποιον άραγε μπορεί να μιλάει;

• Μήπως έχετε δει βάρκες που έχουν μέσα ανθρώπους;

• Πώς ένιωθαν οι άνθρωποι μέσα στις βάρκες;

• Πώς ένιωθαν όταν έφτασαν στη νέα χώρα;

• Θα θέλατε να της δώσουμε ένα όνομα;

Απλώνουμε στο δάπεδο χαρτί του μέτρου (2 μέτρα περίπου). Ζητάμε μια μαθήτρια που θα ξαπλώσει στο χαρτί. Ένα άλλο παιδί ζωγραφίζει το περίγραμμά της με μαρκαδόρο. Αυτή είναι το κοριτσάκι της ιστορίας μας. Μέσα στο περίγραμμα καταγράφουμε με έναν μαρκαδόρο τις σκέψεις και τα συναισθήματά της κατά τη διάρκεια του ταξιδιού. Έξω από το περίγραμμα σημειώνουμε όλα όσα θα θέλαμε να την ρωτήσουμε για να την γνωρίσουμε.

Στο χαρτί του μέτρου σχεδιάζουμε επίσης ένα μεγάλο κύκλο. Στο περίγραμμά του σχεδιάζουμε πολλά πρόσωπα. Είναι τα παιδιά που θα είναι οι συμμαθητές της στο νέο της σχολείο. Μια άλλη ιδέα θα ήταν να βάλουμε τα πρόσωπα των παιδιών της τάξης μας!

Σε ένα τρίτο κομμάτι χαρτί του μέτρου που τοποθετείται ανάμεσα στα δυο προηγούμενα σχεδιάζουμε βέλη που ενώνουν το περίγραμμα του κοριτσιού με το περίγραμμα των παιδιών. Μέσα σε αυτά τα βέλη σημειώνουμε πράγματα που ενώνουν το κορίτσι με τα άλλα παιδιά (συνήθειες, αγαπημένα παιχνίδια, οικογενειακή κατάσταση, συναισθήματα κ.λπ.).

Αναρτούμε τα περιγράμματά μας στον τοίχο. Οι φίλοι αυτοί θα μας συντροφεύουν για λίγες μέρες.

**3η Δραστηριότητα: «Η Φαγομηχανή του Φόβου»**

Λαμβάνουμε υπόψη ότι η έκφραση κάποιων συναισθημάτων μπορεί να είναι δύσκολη ή ακόμα και να προκαλέσει αναστάτωση. Είναι απαραίτητο να βεβαιωθούμε ότι γίνεται σεβαστή η ελευθερία έκφρασης ή μη του καθενός. Εάν χρειαστεί, διακόπτουμε οποιαδήποτε δραστηριότητα φέρνει κάποιον σε δύσκολη θέση ή τον κάνει να νιώθει άβολα.

1.Δείχνω σε μεγέθυνση την εικόνα που οι πρόσφυγες είναι μέσα στη βάρκα. Τα παιδιά μπορούν αρχικά να συζητήσουν τους πιθανούς λόγους φυγής του κοριτσιού και της οικογένειας της από την πατρίδα τους. Ενθαρρύνουμε τα παιδιά να μιλήσουν για τους δικούς τους φόβους , τονίζοντας την ποικιλία και την καθολικότητα κάποιων απ’ αυτούς (π.χ. το φόβο για τα τέρατα, το σκοτάδι, τους κεραυνούς, τους εφιάλτες, κάποιες ταινίες, να μείνει κανείς μόνος κ.λπ.).

2. Στη συνέχεια καλούμε κάθε παιδί να ζωγραφίσει τους φόβους του και να βάλει σ’ αυτό το όνομά του.

3. Συγκεντρώνουμε τις ζωγραφιές, τις ομαδοποιούμε ανάλογα με το είδος του φόβου (π.χ. ομάδα 1: φόβος για το σκοτάδι, ομάδα 2: φόβος να μείνεις μόνος κ.ο.κ.) και θέτουμε το ερώτημα: «Τι θα κάνατε για να καταπολεμήσετε το φόβο σας για…;» Κάθε ομάδα πρέπει να ζωγραφίσει ή να γράψει διάφορους τρόπους, με τους οποίους αντιμετωπίζει κανείς τους φόβους του (μιλάει γι’ αυτούς, τους ζωγραφίζει κ.λπ.).

4. Βάζουμε στην πινακίδα την εικόνα της φυγής του κοριτσιού μέσα στη βάρκα. Βάζουμε τις ζωγραφιές των διαφόρων φόβων στην αριστερή πλευρά . Στη δεξιά πλευρά βάζουμε τις απαντήσεις που έδωσαν τα παιδιά και ξεκινάμε τη συζήτηση. Καταλήγουμε ότι είναι φυσικό να έχουμε φόβους, αλλά με τη σωστή διαχείριση μπορούμε να τους ξεπερνούμε.

5. Δημιουργούμε μια «Φαγομηχανή Φόβου». Αυτή μπορεί να κατασκευαστεί με ένα μεγάλο χάρτινο κουτί, το οποίο θα διακοσμήσουν τα παιδιά. Εάν τα ίδια το επιθυμούν μπορούν να διώξουν τους φόβους τους πετώντας τις ζωγραφιές τους μέσα στη φαγομηχανή. Αλλιώς οι ζωγραφιές μπορούν να σχιστούν, να πεταχτούν ή να καούν.

**4η Δραστηριότητα: «Κάτι από την πατρίδα…»**

Υλικά: αντικείμενα που έχουν φέρει τα παιδιά

Χώρος: Η τάξη κατάλληλα διαμορφωμένη ώστε τα παιδιά να κάθονται σε ημικύκλιο

Διάρκεια: 40΄

Στόχος: Η έκφραση συναισθημάτων

•Έχουμε ήδη διαβάσει την ιστορία με την ενεργητική συμμετοχή των παιδιών. Στεκόμαστε στο σημείο όπου οι πρόσφυγες αναγκάζονται να πετάξουν στη θάλασσα κάποια προσωπικά τους αντικείμενα. Τι νομίζετε πώς ένιωσαν εκείνη τη στιγμή;

• Ζητούμε από τα παιδιά να φέρουν κάτι δικό τους που γι’ αυτά είναι πολύτιμο και δε θα το αποχωρίζονταν ποτέ. Τους ζητούμε να μας μιλήσουν για το πολύτιμο τους αντικείμενο, τους λόγους που το κάνουν πολύτιμο και πώς θα ένιωθαν αν χρειαζόταν να το αποχωριστούν αν ήταν επιβάτες στη βάρκα που θα βούλιαζε και ο βαρκάρης τους διέταζε να το πετάξουν στη θάλασσα.

•Συζητούμε για το ότι κάποτε βιώνουμε την απώλεια πολύτιμων για μας αντικειμένων ή ανθρώπων δικών μας. Πώς το διαχειριζόμαστε;

•Μπορούμε στη συνέχεια να ζητήσουμε στα παιδιά να γράψουν για το αντικείμενό τους και να το ζωγραφίσουν.

•Οι μαθητές μπορούν ακόμη να αναζητήσουν πληροφορίες για την κατάσταση των προσφύγων στον κόσμο και τις σύγχρονες συρράξεις που αναγκάζουν τους πληθυσμούς να μετακινούνται. Ποιο είναι το πιο σημαντικό πράγμα που φέρνουν οι πραγματικοί πρόσφυγες στη νέα τους πατρίδα; Στην ιστοσελίδα της Ύπατης Αρμοστείας http://www.unhcr.gr/1family/ οι μαθητές μπορούν να βρουν σύντομες ιστορίες και φωτογραφίες προσφύγων που έχουν φτάσει την Ελλάδα με το πιο σημαντικό αντικείμενο που έφεραν μαζί τους. **Διαλέγουν μια ιστορία και την παρουσιάζουν στην τάξη μαζί με πληροφορίες για τη χώρα καταγωγής του πρόσφυγα που έχουν επιλέξει.**

**5η Δραστηριότητα: «Μέσα από τον δικό μου φακό»**

Υλικά: Χαρτιά Α4, μολύβια, λεξικό

Χώρος: Η τάξη

Διάρκεια: 80΄

Σύνοψη: «Συνέχισε την ιστορία». Δημιουργική γραφή για έγερση ενδιαφέροντος για την ιστορία, ανάπτυξη δεξιοτήτων μυθοπλασίας, εμβάθυνση στον χαρακτήρα των ηρώων, συνειδητοποίηση των απόψεων και στάσεων του κάθε μαθητή για τον χειρισμό ανάλογων καταστάσεων στην καθημερινή ζωή.

Στόχοι:

- Καλλιέργεια γραπτού λόγου, έκφρασης, φαντασίας.

- Καλλιέργεια δεξιότητας αφήγησης μιας ιστορίας με λογική αλληλουχία γεγονότων.

- Καλλιέργεια στάσης ανοχής στη διαφορετικότητα.

- Διερεύνηση και διασαφήνιση αξιών και στάσεων μέσα από την έκβαση της ιστορίας που θα δώσουν οι μαθητές.

- Καλλιέργεια δεξιοτήτων ακρόασης και σεβασμού προς τον συμμαθητή.

- Καλλιέργεια κλίματος εμπιστοσύνης και συμβολή στη συνοχή της ομάδας.

Αρχικά ζητούμε από τους μαθητές να μας πούνε με λίγα λόγια τι έχει συμβεί ως τώρα στην ιστορία μας. Ο στόχος μας είναι τώρα να συνεχίσουμε την ιστορία όπως εμείς θέλουμε.

Βοηθάμε τους μαθητές με ερωτήσεις όπως:

• Τι φαντάζεστε ότι έγινε στη συνέχεια;

• Τι άλλο μπορεί να έγινε μετά στη ζωή του κοριτσιού και της οικογένειάς τους; Ποιος μπορεί να τους βοηθούσε ή να τους εμπόδιζε να πετύχουν τον στόχο τους, δηλαδή μια ασφαλή και αξιοπρεπή ζωή για όλη την οικογένεια;

Μπορούμε να πάρουμε μερικές απαντήσεις ώστε να αρχίσουν οι μαθητές να διατυπώνουν περισσότερες ιδέες.

«Γράψτε τώρα τη δική σας συνέχεια στην ιστορία. Αν θέλετε μπορείτε να βάλετε και τον εαυτό σας στην ιστορία»

Ρωτάμε ποιοι μαθητές θα ήθελαν να μοιραστούν τις ιστορίες τους μαζί μας και να διαβάσουν. Αφήνουμε χρόνο για να προετοιμαστούν για την ανάγνωση. Εξηγούμε ότι θα πρέπει να ακούμε προσεκτικά αυτόν που διαβάζει. Γιατί αφού ολοκληρώσει την ανάγνωση θα προτείνουμε εμείς ένα τίτλο για την ιστορία του/της.

Διαβάζουμε τις ιστορίες των μαθητών που το επιθυμούν. Προτείνουμε τίτλους για τους συγγραφείς. Εκείνοι τους σημειώνουν για να διαλέξουν αργότερα έναν από αυτούς ή να σκεφτούν τον δικό τους.

Συζητάμε και σχολιάζουμε τις ιστορίες αξιοποιώντας τα ερεθίσματα που δίνουν οι μαθητές με τα γραπτά τους.

Οι ιστορίες μπορεί να καθαρογραφούν, να εικονογραφηθούν και να γίνουν μικρά βιβλιαράκια.

**Φτιάχνοντας μια ιστορία αλλιώτικη…**

* Τα παιδιά μπορεί να φτιάξουν μια ολότελα δικιά τους ιστορία από την πλευρά του αγοριού, του αδερφού της ηρωίδας.
* Οι μαθητές χτίζουν μιαν δική τους ιστορία προφορικά και ενώ κάθονται στον κύκλο ξεκινώντας από τον πρώτο στον κύκλο και χτίζοντας την βαθμιαία, ενώ προχωρούν στον επόμενο.

**20 χρόνια μετά…**

Οι μαθητές πρέπει να φανταστούν την εξέλιξη της ζωής του κοριτσιού 20 χρόνια μετά και να γράψουν το «βιογραφικό» της. Η ιστορία μπορεί να γραφτεί στο α΄ πρόσωπο, δηλαδή σαν να αφηγείται η ηρωίδα την ιστορία της ζωής της.

**6η Δραστηριότητα: «Ταξιδεύοντας με πυξίδα»**

Υλικά: Παγκόσμιος χάρτης, υδρόγειος, χαρτιά, χρώματα

Χώρος: Η τάξη

Διάρκεια: 45’ περίπου (για το κάθε σκέλος της δραστηριότητας)

Σύνοψη: Εντοπισμός στον χάρτη της χώρας προέλευσης της ηρωίδας και αναζήτηση πληροφοριών γύρω από αυτή. Συνειδητοποίηση της δύσκολης πορείας ενός πρόσφυγα προς μια νέα χώρα και της διαδικασίας ένταξής του σε αυτή.

Στόχοι:

- Απόκτηση γνώσεων και ευαισθητοποίηση για το προσφυγικό ζήτημα, τις αιτίες και τις συνθήκες μετακίνησης των προσφύγων.

- **Καλλιέργεια ικανότητας διάκρισης ανάμεσα στις έννοιες του πρόσφυγα και του μετανάστη**.

- Απόκτηση γνώσης και ικανότητα χρήσης της έννοιας του ασύλου.

- Ευαισθητοποίηση για τις ανάγκες των προσφύγων στην κοινωνία υποδοχής και το ζήτημα του χωρισμού της οικογένειας.

- Γνωριμία με το έργο της Ύπατης Αρμοστείας του ΟΗΕ για τους Πρόσφυγες.

- **Καλλιέργεια της ικανότητας ανάγνωσης χάρτη και υπολογισμού αποστάσεων.**

(α) Φύλλο πορείας

Αρχίζουμε μία συζήτηση με τους μαθητές για τη χώρα προέλευσης του κοριτσιού και της οικογένειάς της, κάτι που μπορεί ήδη να έχει προκύψει από τις προηγούμενες δραστηριότητες: «Από πού έρχεται το κοριτσάκι της ιστορίας μας; Πού γεννήθηκε και μεγάλωσε;». Ρωτάμε τα παιδιά αν έχουν ακούσει για χώρες όπου γίνεται πόλεμος τα τελευταία χρόνια. Οι μαθητές μπορεί να αναφέρουν χώρες όπως η Συρία, το Αφγανιστάν, το Ιράκ, ίσως και χώρες της Αφρικής. Τις βρίσκουμε στον παγκόσμιο χάρτη, σε μια υδρόγειο σφαίρα, ή σε έναν ηλεκτρονικό χάρτη, αν είμαστε συνδεδεμένοι στο διαδίκτυο. Μπορούμε να αξιοποιήσουμε πληροφορίες από σχετικές ιστοσελίδες για να εντοπίσουμε και άλλες περιοχές που βρίσκονται σε σύρραξη ή εμπόλεμη κατάσταση.

Ενδεικτικά, ηλεκτρονικοί χάρτες με χώρες που βρίσκονται σε κατάσταση έκτακτης ανάγκης είναι διαθέσιμοι στο geo.acaps.org/ και στο en.wikipedia.org/wiki/List\_of\_ongoing\_armed\_conflicts, ενώ για τη δράση της Ύπατης Αρμοστείας του ΟΗΕ για τους Πρόσφυγες σε τέτοιες περιοχές μπορείτε να συμβουλευτείτε μεταξύ άλλων τη σελίδα data.unhcr.org/.

**7η Δραστηριότητα: «Εσύ είσαι η ελπίδα του κόσμου»**

Υλικά: κουβαδάκια, κιάλια, καλοκαιρινά καπελάκια, γαλάζιο μεγάλο ύφασμα

Χώρος: Η τάξη κατάλληλα διαμορφωμένη για δουλειά σε ομάδες

Διάρκεια: 60΄- 90’

Σύνοψη: Ανίχνευση της σκέψης και των συναισθημάτων των ηρώων. Διερεύνηση εναλλακτικής στάσης και συμπεριφοράς των ηρώων.

Στόχοι:

- Καλλιέργεια συναισθηματικής νοημοσύνης.

- Καλλιέργεια ικανότητας σωματικής έκφρασης και λόγου.

- Καλλιέργεια ικανότητας συνεργασίας.

- Καλλιέργεια ικανότητας εστίασης, σύνοψης και συμπύκνωσης μιας αφήγησης.

- Διερεύνηση αξιών και στάσεων μέσα από την εναλλακτική προσέγγιση της στάσης των ηρώων.

Οι μαθητές χωρίζονται σε μικρές ομάδες των 4-5 ατόμων και παίρνουν ρόλους των παιδιών που παίζουν μέσα στη ψαρόβαρκα. Κουβεντιάζουμε πώς νιώθουν τώρα τα παιδιά που προσαρμόστηκαν στη νέα πατρίδα και τι άραγε να λένε τα παιδιά που έγιναν φίλοι μαζί τους.

Στη συνέχεια, η εκπαιδευτικός δίνει τις ακόλουθες οδηγίες: « θα προσπαθήσετε να φτιάξετε μια παγωμένη εικόνα, μια φωτογραφία της σκηνής στη βάρκα. Θα διαλέξετε μια στιγμή μόνο του περιστατικού για τη φωτογραφία σας. Στη φωτογραφία δε θα μιλάτε, ούτε θα κινείστε. Μόλις κτυπήσω με το καμπανάκι η εικόνα θα ζωντανέψει. Θα σας αφήσω 10’ για προετοιμασία.»

Αν τα παιδιά δεν είναι εξοικειωμένα με την τεχνική της παγωμένης εικόνας, δίνουμε στην ολομέλεια ένα παράδειγμα με τη βοήθεια δυο παιδιών.

Ύστερα αφήνουμε τα παιδιά να δουλέψουν στις ομάδες. Περνάμε από ομάδα σε ομάδα και βλέπουμε πώς πηγαίνουν κι αν χρειάζονται βοήθεια. Αν δούμε ότι χρειάζονται περισσότερο χρόνο τους δίνουμε πέντε λεπτά ακόμη. Τα ενθαρρύνουμε να κάνουν πρόβα. Στο τέλος η κάθε ομάδα παρουσιάζει στις άλλες τον αυτοσχεδιασμό της.

**8η Δραστηριότητα: « Η πατρίδα σε καιρό ειρήνης»**

Οι μαθητές ζωγραφίζουν το σπίτι του κοριτσιού, τη γειτονιά της, τους φίλους της, το σχολείο της και τη ζωή της όπως την φαντάζονται.

Συζητάμε:

•Πότε φεύγουμε από τη χώρα μας με τη θέλησή μας (αναψυχή, τουρισμός, βελτίωση της οικονομικής μας κατάστασης κ.λπ.) και πότε αναγκαζόμαστε να φύγουμε (πόλεμος, διώξεις, παραβιάσεις ανθρωπίνων δικαιωμάτων κ.λπ.);

•Έχει ακούσει κανείς στην οικογένειά του να μιλάνε για προσφυγιά; Εάν οι γονείς τους είναι Κύπριοι πρόσφυγες;

•Τι χρειαζόμαστε για να νιώθουμε ασφαλείς όταν βρισκόμαστε σε ένα νέο τόπο;

•Μπορούμε να φανταστούμε τι σημαίνει «άσυλο»; Αξιοποιούμε το υλικό της Ύπατης Αρμοστείας του ΟΗΕ για τους Πρόσφυγες για να εξηγήσουμε την έννοια του πρόσφυγα και του ασύλου.

* Διαβάζουμε παράλληλα το παραμύθι «Όλα τα χρώματα και οι ήχοι έβαλαν φυλακή τα δάκρυα» του Σωκράτη Ματζουράνη που υπάρχει στην ιστοσελίδα **«Πανελλήνιο Δίκτυο για το Θέατρο στην Εκπαίδευση».** Γίνεται δηλαδή σύγκριση λογοτεχνικών κειμένων με ανάλογες δραστηριότητες.

**9η Δραστηριότητα: «Η ζωή θέλει πείσμα»**

Υλικά: Χαρτάκια post-it δυο διαφορετικών χρωμάτων, μαρκαδόροι

Χώρος: Η τάξη

Διάρκεια: 40’

Σύνοψη: **Μεταφορά του προβλήματος του αποκλεισμού σε προσωπικό επίπεδο. Συζήτηση για εμπειρίες αποξένωσης από τους φίλους ή την ομάδα.**

Στόχοι:

- Καλλιέργεια αυτογνωσίας και συναισθηματικής νοημοσύνης.

- Καλλιέργεια δεξιοτήτων διαλόγου.

- Καλλιέργεια κλίματος εμπιστοσύνης, ενίσχυση της συνοχής της τάξης.

- Ευαισθητοποίηση για την εθελοντική προσφορά και την αξία της διακριτικότητας σε αυτή.

- Διασαφήνιση αξιών, δημιουργία ενός συστήματος αξιών της τάξης.

Ζητούμε από τα παιδιά να μας πούνε περιπτώσεις που βρέθηκαν σε δύσκολη θέση και τα έβγαλαν πέρα. Εξηγούμε στα παιδιά ότι όσο ο συμμαθητής/τριά τους αφηγείται, ακούνε προσεκτικά και προσπαθούν να βρούνε ποιες ικανότητες είχε, ώστε να τα βγάλει πέρα: π.χ. εμπιστοσύνη στον εαυτό του, πείσμα, δουλειά κ.λπ. Δεν χάνουμε την ευκαιρία να επισημάνουμε με μια σχετική ερώτηση αν ο αφηγητής είχε βοήθεια από κάποιον άλλον, μεγάλο ή μικρό. Τη ζήτησε ή του προσφέρθηκε χωρίς να τη ζητήσει; Διατυπώνουμε με σαφήνεια και αναλύουμε την ικανότητα να ζητάς και να δέχεσαι βοήθεια.

Μετά από έναν καταιγισμό ιδεών καταγράφουμε τις ικανότητες και δεξιότητες των αφηγητών σε χαρτάκια post-it και τα κολλάμε είτε στην μπλούζα του ή στον τοίχο με το όνομά του σημειωμένο πάνω.

Στη συνέχεια καλούμε τους μαθητές να κάνουν αντίστροφες αφηγήσεις: «Μπορείς να σκεφτείς μια φορά που βοήθησες εσύ κάποιο παιδί, φίλο ή μη, να βγει από μια δύσκολη θέση;». Ενθαρρύνουμε πάλι τα παιδιά να διατυπώσουν ιστορίες που αφορούν τις μεταξύ τους σχέσεις. Επαναλαμβάνουμε τη διαδικασία ανίχνευσης των σχετικών ικανοτήτων και δεξιοτήτων. Χρησιμοποιούμε άλλο χρώμα post-it για να τις διακρίνουμε.

Με αυτόν τον τρόπο συμβάλουμε στην ενδυνάμωση των μαθητών τόσο ατομικά όσο και ως ομάδα. Καλλιεργούμε ένα σύστημα αξιών στο οποίο μπορούμε να αναφερόμαστε όποτε προκύπτει σχετική αφορμή.

**10η Δραστηριότητα: «Ας το γιορτάσουμε»**

Υλικά: Χαρτιά, μολύβια.

Χώρος: Η τάξη κατάλληλα διαμορφωμένη για δουλειά σε μικρές ομάδες

Διάρκεια: 30’ - 40’

**Σύνοψη: Δημιουργική γραφή και εικονογράφηση: ένα φανταστικό πάρτι προς τιμήν της ηρωίδας..**

Στόχοι:

* Καλλιέργεια ενσυναίσθησης και διάθεσης για προσφορά και εθελοντισμό.
* Καλλιέργεια της ικανότητας να παίρνεις χαρά δίνοντας χαρά.
* Γνωριμία με άλλους πολιτισμούς.
* Συμβολή στην διαδικασία της αυτογνωσίας.
* Καλλιέργεια κλίματος αλληλεγγύης και συνοχής μεταξύ των μελών της τάξης.
* Καλλιέργεια του γραπτού λόγου, της φαντασίας, της ικανότητας για συνεργασία.

Ας υποθέσουμε ότι είναι τα γενέθλιά του κοριτσιού της ιστορίας μας και θέλετε να της κάνετε ένα πάρτι-έκπληξη. Τα παιδιά ετοιμάζουν προσκλήσεις, λίστες φαγητών και γλυκισμάτων, τραγουδιών, δώρων κ.ά .

•Ποια μουσική θα βάλετε στο πάρτι;

•Τι παιχνίδια θα παίξετε;

•Τι φαγητά και ποτά θα έχετε; Θα μπορούσατε να βρείτε ένα φαγητό από το Αφγανιστάν ή τη Συρία για να φτιάξετε και να την ευχαριστήσετε; Ερευνήστε και βρέστε πληροφορίες της για την εθνική κουζίνα του Αφγανιστάν ή τη Συρίας.

•Τι δώρο θα της ετοιμάζατε; (Χωρίς να το αγοράσετε, χειροποίητο!)

Στη συνέχεια ζητάμε από τις ομάδες να σχεδιάσουν μια σκηνή από το πάρτι σε ένα χαρτί μόνο με μολύβι. Μπορούν να βάλουν τοξάκια και σημειώσεις γύρω από τις εικόνες! Θα είναι σαν μια σελίδα από ένα graphic novel, μία αφήγηση δηλαδή με μορφή κόμικς.

**Στο τέλος συζητάμε όλοι μαζί για το πώς αισθανθήκαμε ετοιμάζοντας αυτό το φανταστικό πάρτι.**

Αν φυσικά έχουμε παιδί πρόσφυγα μπορούμε να το εφαρμόσουμε. Ανακαλούμε ανάλογες περιστάσεις από την πραγματική μας ζωή, στιγμές που πήραμε χαρά προσφέροντας χαρά σε άλλους. Θα μπορούσαμε να κάνουμε κάτι τέτοιο όλοι μαζί ως τάξη; Οι μαθητές μου κι εγώ μια χρονιά αποφασίσαμε ότι στα γενέθλια κάθε παιδιού ένα παιδί έμπαινε υπεύθυνο να αγοράζει ένα cup- cake για τούρτα και να φτιάχνουν μια μεγάλη κάρτα όλη η τάξη και να την χαρίζουν στο παιδί που γιορτάζει. Αυτό γινόταν στην αρχή του χρόνου. Τόσο τα γενέθλια όσο και ο υπεύθυνος καταγράφονταν στην πινακίδα της τάξης.

**11η Δραστηριότητα: «Τα σύμβολα μου , τα σύμβολα σου»**

Υλικά: Χαρτί του μέτρου, φωτογραφίες

Χώρος: Η τάξη κατάλληλα διαμορφωμένη ώστε να επιτρέπει δουλειά όλων των μαθητών στο πάτωμα γύρω από το χαρτί του μέτρου

Διάρκεια: 30’ - 40’

Σύνοψη: Προσέγγιση της συμβολικής διάστασης της ενδυμασίας. Έρευνα και εικαστική έκφραση.

Στόχοι:

* Καλλιέργεια ανοχής και ανεκτικότητας απέναντι στον «Άλλον».
* Καλλιέργεια ικανότητας λογικής διερεύνησης του θέματος της αρμονικής συνύπαρξης ανθρώπων διαφορετικής κουλτούρας.
* Καλλιέργεια κλίματος κατανόησης και σεβασμού στα σύμβολα του «Άλλου».
* Διερεύνηση κοινών στοιχείων πίσω από τις φαινομενικές διαφορές στα ήθη, τα έθιμα, τα σύμβολα, την κουλτούρα μεταξύ διαφορετικών κοινωνιών και συστημάτων.
* Ψυχαγωγία της ομάδας.
* Εικαστική έκφραση.

Εστιαζόμαστε στις εικόνες του βιβλίου. Κουβεντιάζουμε για την ενδυμασία των ανθρώπων. Τι φοράνε στο κεφάλι τους; Τι φοράει η μητέρα του κοριτσιού; Γιατί είναι σημαντικό το κάλυμμα του κεφαλιού τους για τον καθένα; Ας σκεφτούμε όλα τα «καπέλα», όλα τα «κεφαλοκαλύμματα» που είναι απαραίτητο μέρος μιας στολής ή μιας εθνικής φορεσιάς προκειμένου να αναγνωρίζουμε από το κάλυμμα ποιος το φορά. Π.χ. αν δούμε το κράνος του πυροσβέστη, καταλαβαίνουμε σε ποιον ανήκει. Το ίδιο με το κάλυμμα της κεφαλής της νοσοκόμας, της νύφης, της καλόγριας, της Κοκκινοσκουφίτσας, του Άραβα, του Ινδού, του Βρετανού αστυνομικού, του τσολιά κ.λπ.

Αναλαμβάνουμε να κάνουμε έρευνα και να φέρουμε όσες περισσότερες εικόνες από χαρακτηριστικά καλύμματα κεφαλής μπορούμε. Στόχος μας είναι να φτιάξουμε ένα μεγάλο κολάζ των κεφαλοκαλυμμάτων της Ιστορίας! Ψάχνουμε στο διαδίκτυο, σε περιοδικά, σε εφημερίδες, τραβάμε φωτογραφίες κ.ο.κ.

Όταν έχουμε συγκεντρώσει το υλικό μας το απλώνουμε στο χαρτί του μέτρου και αποφασίζουμε πώς θα το οργανώσουμε ώστε να φτιάξουμε ένα μεγάλο κολάζ. Τι τίτλο θα θέλαμε να του δώσουμε; Αξίζουν όλα αυτά τα κεφαλοκαλύμματα τον σεβασμό μας; Αν δεν συμφωνώ με τις ιδέες που εκφράζουν, τι στάση πρέπει να κρατήσω; Μπορούμε αντί για κολλάζ να κατασκευάσουμε ένα μεγάλο καπέλο που να απεικονίζει όλα τα κεφαλοκαλύμματα που φέραμε: το καπέλο του κόσμου.

**12η Δραστηριότητα: «Το μονοπάτι της ζωής»**

Στόχος: Τα παιδιά να αντιληφθούν ότι στη ζωή θα αντιμετωπίσουν θετικούς και αρνητικούς ανθρώπους. Το ζητούμενο είναι να είναι να επιλέγουν αυτούς που πραγματικά θα τους βοηθήσουν.

Χωρίζουμε την τάξη σε δύο σειρές και σχηματίζουμε ένα διάδρομο. Τον ονομάζουμε το μονοπάτι της ζωής. Ένα παιδί παριστάνει τον πρόσφυγα που μόλις έφτασε στην νέα του πατρίδα. Η μια πλευρά είναι οι καχύποπτοι, φοβικοί άνθρωποι που δε τον βλέπουν με καλό μάτι. Η άλλη πλευρά είναι αυτοί που είναι ευαισθητοποιημένοι, είναι φιλικοί και προσπαθούν να τον βοηθήσουν. Περνώντας ανάμεσά τους το παιδί πρόσφυγας αργά αργά ακούει τις κουβέντες τους. Στο τέλος τα παιδιά κουβεντιάζουν την στάση των ανθρώπων και το πώς ένιωσε το παιδί στη μέση και το πώς θα το διαχειριστεί.

**13η Δραστηριότητα: «Όταν εσύ… Εγώ ένοιωθα… Διότι… Αυτό που θέλω…»**

Στόχος: Κριτική ενσυναίσθηση

Η δραστηριότητα αυτή μπορεί να γίνει προφορική και με μορφή θεάτρου ή γραπτή. Τα παιδιά καλούνται να σκεφτούν τέσσερις φράσεις που να ξεκινούν με τις πιο κάτω λέξεις.

**Όταν εσύ… Εγώ ένιωθα… Διότι… Αυτό που θέλω είναι…**

Για παράδειγμα : **Όταν εσύ** έλεγες στους άλλους να μην παίζουν μαζί μου, **εγώ ένιωθα** απέραντη λύπη **διότι** ήθελα τόσο να παίξω αυτό το παιχνίδι μαζί με όλους. **Αυτό που θέλω είναι** να καταλάβεις ότι είμαι ένα παιδί σαν όλους σας.

**14η Δραστηριότητα: «Τι έχω εγώ που δεν έχουν αυτοί »**

Στόχος: Τα παιδιά να είναι ευγνώμονες για αυτά που έχουν και να συνειδητοποιήσουν ότι άλλα παιδιά δεν έχουν ούτε και τα βασικά

Δείχνουμε εικόνες από παιδιά που ζουν σε άθλιες συνθήκες, παιδιά που ζουν σε καταυλισμούς, παιδιά που ζουν στη δύνη του πολέμου. Καλούμε τους μαθητές μας να μας πουν φράσεις που να απαντούν στο ερώτημα τι έχω εγώ που δεν έχουν αυτοί; Στο τέλος της συζήτησης συζητούμε ότι τίποτα δεν πρέπει να παίρνουμε ως δεδομένο στη ζωή μας, γιατί και αυτά τα παιδιά ζούσαν ευτυχισμένα και χαρούμενα πριν ξεσπάσει ο πόλεμος. Άρα εκτιμούμε αυτά που έχουμε!

**15η Δραστηριότητα: «Γωνιές ονείρων»**

Δημιουργούμε ευχάριστη ατμόσφαιρα στην τάξη (π.χ. απαλή μουσική) και συζητούμε ότι το κάθε παιδί έχει το δικαίωμα να κάνει όνειρα. Το κάθε παιδί λέει τα όνειρά του για το μέλλον. Αφού γίνει η συζήτηση ρίχνουμε την ιδέα για μια γωνιά στην τάξη μας που να την ονομάσουμε «Γωνιά ονείρων». Το σκεπτικό είναι να δημιουργήσουν τη δική τους «γωνιά των ονείρων», όπου όταν τελειώσουν κάποια εργασία τους να πηγαίνουν εκεί είτε για να διαβάσουν ένα βιβλίο ή να ζωγραφίσουν ή να ξεκουραστούν για λίγο και γιατί όχι να ονειρευτούν.

Η δραστηριότητα αυτή μπορεί να γίνει και με όλες τις τάξεις του σχολείου σε μια μεγάλη αίθουσα (π.χ. αίθουσα θεάτρου) . Τα παιδιά μπορεί να φέρουν όμορφα υφάσματα, χαλάκια, αναπαυτικά καθίσματα, τρισδιάστατες κατασκευές που φαντάστηκαν οι ίδιοι , μπορεί να κάνουν την γωνιά τους κλειστό δωμάτιο ή ανοικτή εγκατάσταση. Χρειάζεται μπόλικη φαντασία και μεράκι. Στο pinterest υπάρχουν απίθανες ιδέες για γωνιά βιβλιοθήκης που μπορεί να είναι και γωνιές ονείρων.

Μόλις οι «γωνιές των ονείρων» είναι έτοιμες, αφήνουμε τις τάξεις να επισκεφθούν την όμορφη αυτή έκθεση. Μετά το τέλος των επισκέψεων συζητάμε τις εμπειρίες τους καθώς και τα συναισθήματά τους.

**Επίλογος**

Κλείνουμε την ιστορία του κοριτσιού με μια νέα «επίσκεψη» στους ρόλους στον τοίχο της πρώτης δραστηριότητας.

Ανακαλούμε το ταξίδι που κάναμε με την ηρωίδα, τις περιπέτειές της, τις δικές μας δραστηριότητες.

Τι μας άρεσε πιο πολύ σε αυτό το ταξίδι;

Μοιράζουμε στους μαθητές χαρτάκια post-it και τους ζητάμε να γράψουν τις σκέψεις τους.

Αν θέλουμε, αποχαιρετούμε του κοριτσιού και τις περιπέτειές της ή ετοιμάζουμε μια παρουσίαση (θεατρικό, έκθεση, γιορτή με ανάγνωση αποσπασμάτων, κ.λπ.) για όλο το σχολείο και τους γονείς των μαθητών.

**Για περισσότερες ιδέες και υλικό δείτε ενδεικτικά:**

* **Εκπαιδευτικό υλικό-UNHCR CYPRUS**

**Στο υλικό αυτό περιλαμβάνονται τα ακόλουθα:**

* **Τα «Περάσματα» (10 χρονών και άνω)**

Είναι ένα παιχνίδι προσομοίωσης το οποίο βασίζεται στη μέθοδο της προσομοίωσης επιτρέποντας στους συμμετέχοντες να βιώσουν γεγονότα και καταστάσεις που αντιμετωπίζουν οι πρόσφυγες στην προσπάθειά τους να βρουν ασφαλές καταφύγιο.

Το εγχειρίδιο των «Περασμάτων» διατίθεται δωρεάν σε έντυπη μορφή (από τα Γραφεία της Ύπατης Αρμοστείας και ηλεκτρονική μορφή στη σελίδα της Ύπατης Αρμοστείας του Ο.Η.Ε. Υπάρχουν επίσης βίντεο στο **you tube** με σχολεία που τα εφάρμοσαν.

Συγκεκριμένα μερικά από τα περάσματα είναι τα ακόλουθα:

* Οι οικογένειες
* Ένα ξαφνικό γεγονός
* Προσωρινό καταφύγιο
* Περνώντας τα σύνορα
* Σε αναζήτηση προστασίας
* Επαφή με τον ντόπιο πληθυσμό
* **«Δεν είναι μόνο οι αριθμοί» (12-18 χρονών)**
* **«Για λίγη ζεστασιά» (14-18)**
* **«Σκληρό καρύδι»(8 και άνω)**
* **«Η Ειρήνη» (5-8)**
* **«Καλωσόρισες στο ταξίδι Φυγής»(13-18)**
* **Δραστηριότητες βιωματικής μάθησης στα ανθρώπινα δικαιώματα και τα δικαιώματα των προσφύγων» (6-18)**
* **Βίντεο με αφηγήσεις παιδιών (8-12) και εφήβων (12-18)**
* **«Πανελλήνιο Δίκτυο για το Θέατρο στην Εκπαίδευση»**
* **Βίντεο: Μια προσφυγοπούλα (facebook.com/24 wres.alpha cy)**

**Συμβουλή:** Αξίζει τον κόπο να επισκέπτεστε αυτές τις σελίδες ως εκπαιδευτικοί!